KIRJALLINEN KYSYMYS E-0852/00

esittäjä(t): Camilo Nogueira Román (Verts/ALE) komissiolle

(21. maaliskuuta 2000)

Aihe: Mosambik

Mosambikissa on tapahtunut murhenäytelmä, ja miljoona ihmistä kärsii rankkasateiden aiheuttamien suurtulvien seurauksista. Luonnonkatastrofi on vaatinut kuolonuhreja, ihmisiä on kateissa, ja aineelliset vahingot ovat valtavat. Silti Euroopan unioni tai jäsenvaltiot eivät vieläkään ole ryhtyneet kipeästi tarvittaviin toimenpiteisiin aiheutuneiden vahinkojen pienentämiseksi, loukkaantuneiden hoitamiseksi, elintarvikkeiden toimittamiseksi katastrofin uhreille ja uusien kuolonuhrien estämiseksi.

Miksi Euroopan unioni ei ole reagoinut asiaan? Mihin toimenpiteisiin komissio aikoo lähitulevaisuudessa ryhtyä Mosambikin ja muiden maiden suhteen, jotta tällainen välinpitämättömyys ei toistuisi?

Poul Nielsonin komission puolesta antama vastaus

(28. huhtikuuta 2000)

Heti Mosambikin kriisin puhjettua komissio ja jäsenvaltiot ovat antaneet maan hallitukselle tukea sekä rahana että luontoissuorituksina. Kukin jäsenvaltio on vastannut avokätisesti Mosambikin hallituksen ensimmäiseen avunpyyntöön toimittamalla elintarvikkeita, helikoptereita ja lentokoneita, henkilöstöä, lääkkeitä, juomavettä, telttoja ja huopia sekä rahoitusta YK:n, esimerkiksi sen Maailman elintarvikeohjelman välityksellä. YK:n humanitaaristen asiain osaston avunantajien seurantajärjestelmästä ilmenee, että yhteisö vastaa suurimmasta osasta kansainvälisen yhteisön toimittamaa apua Mosambikille; yksin alkuvaiheen pelastus- ja hätäaputoimien osalta yhteisön tuen määrä on arviolta 120 miljoonaa euroa.

Komissio ei osallistu suoraan etsintä- ja pelastustoimiin, mutta reagoi välittömästi humanitaarisen avun toimistonsa (ECHO) kautta, jonka yhteistyökumppanit olivat kenttävalmiudessa heti paikallisten tulvien puhjettua helmikuun alussa. Kehitysyhteistyöstä vastaava komission jäsen ja puheenjohtajavaltio Portugalin edustaja vierailivat Mosambikissa muutaman päivän kuluttua sykloni Elinen aiheuttaman toisen tulva-aallon jälkeen arvioidakseen ensikäden vahinkoja, ja ECHO lähetti Maputoon asiantuntijansa koordinoimaan komission hätäapu- ja uudelleenasuttamisstrategian toimia yhdessä maan hallituksen, YK:n, EU:n lähetystön sekä jäsenvaltioiden paikalla olevien edustustojen kanssa.

Rahoituksen osalta komissio on irrottanut miljoona euroa hätäavun toimittamiseksi Mosambikin ja Botswanan ensimmäisen tulva-aallon uhreille. Se reagoi myös nopeasti seuraavaan sykloni Elinen aiheuttamaan tulva-aaltoon ilmoittamalla 2 miljoonan euron hätäavusta niiden tukemiseksi, jotka olivat joutuneet jättämään kotinsa. Lisäksi komission lähetystölle ja Mosambikin hallitukselle osoitettiin paikalla käytettävissä olevista varoista 1,4 miljoonaa euroa onnettomuuksien uhrien elintarviketurvan parantamiseksi.

Edellä mainittujen määrien lisäksi on sittemmin varattu 5,58 miljoonaa euroa hätäapu- ja uudelleenasuttamistoimiin. Päätavoitteena on huolehtia 100 000 tulvan vuoksi asuinsijoiltaan siirtymään joutuneen henkilön suojasta, vedestä, hygieniasta ja terveydenhoidosta kriisin pahimmin koettelemilla alueilla. Samalla pyritään helpottamaan heidän nopeaa uudelleenasuttamista antamalla siemeniä ja työkaluja toisen satokauden varmistamiseksi sekä tekemään pienimuotoisia, kansanterveyden kannalta välttämättömän infrastruktuurin kunnostustoimia. Komission ja sen Mosambikissa olevien yhteistyökumppaneiden toimien oletetaan jatkuvan vähintään kuuden kuukauden ajan. Myös Madagaskarilla suunnitellaan toteutettavan tulvien johdosta hätäaputoimia; tähän päädyttiin alueella samanaikaisesti tehdyn tarvearvion perusteella.

Tulvien koettelemien alueiden uudelleenasuttamista koskevien keskipitkän aikavälin tarpeiden täyttämiseksi komission jäsen ilmoitti 2.3.3.2000 tekemänsä matkan aikana, että aluksi lisävaroja myönnetään 21 miljoonaa euroa. Määrää voidaan nostaa, jos jälleenrakennus- ja kunnostustarpeet sitä edellyttävät.

Mosambikin viime vuosina saavuttaman nopean talouskasvun ylläpitämiseksi yhteistyötä on tarkoitus lisätä ennen katastrofia tehtyjen suunnitelmien mukaisesti. Tämän johdosta maksuja suoritetaan tänä vuonna arviolta 150 miljoonaa euroa kun niiden arvioitu määrä vuonna 1999 oli 100 miljoonaa euroa.

Toiminnan moninaisuus osoittaa, että jäsenvaltioiden ja komission toimet Mosambikin hallituksen tukemiseksi ovat olleet avokätisiä, nopeita ja vastuuntuntoisia. Maaliskuun puolivälissä YK:n humanitaaristen asiain toimiston Maputon toimipiste arvioi kansainvälisen avun määräksi 115 miljoonaa euroa, josta jäsenvaltioiden ja komission osuus on 85 miljoonaa euroa eli lähes 74 prosenttia.

Jäsenvaltiot ja komissio Maputossa sijaitsevan lähetystönsä kautta jatkavat aktiivista osallistumistaan maan hallituksen johtamiin avunantajien toimien koordinointiin paikan päällä. Nämä koordinointiryhmät seuraavat tiiviisti parhaillaan suoritettavia tarvearviointeja, ja komissio päättää niiden tulosten perusteella jatkossa toteutettavista toimista.